
ΠΡΟΤΑΣΕΙΣ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τις ακόλουθες προτάσεις:
[bookmark: restart]1.	σημειώνει ότι η έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2022 δεν περιέχει καμία παρατήρηση σχετικά με τον Ευρωπαίο Επόπτη Προστασίας Δεδομένων (ΕΕΠΔ)· επαναλαμβάνει το αίτημά του προς το Ελεγκτικό Συνέδριο να συμπεριλάβει τους ετήσιους λογαριασμούς του ΕΕΠΔ στον ετήσιο έλεγχό του και να εκδώσει έκθεση, δεδομένης της σημασίας της διαφάνειας για την ορθή λειτουργία όλων των οργάνων της Ένωσης·
2.	σημειώνει με ικανοποίηση την ετήσια έκθεση για το 2022 που δημοσίευσε ο ΕΕΠΔ· τονίζει τον ρόλο του ΕΕΠΔ όσον αφορά την εποπτεία των πράξεων επεξεργασίας δεδομένων των ευρωπαϊκών θεσμικών οργάνων, υπηρεσιών και οργανισμών και την παροχή συμβουλών για τις εν λόγω πράξεις· εκφράζει ικανοποίηση για τη διάσκεψη με τίτλο «The Future of Data Protection: Effective Enforcement in the Digital World» (Το μέλλον της προστασίας των δεδομένων: Αποτελεσματική επιβολή στον ψηφιακό κόσμο), η οποία διοργανώθηκε από τον ΕΕΠΔ και συγκέντρωσε πάνω από 2 000 συμμετέχοντες σε μια συζήτηση για τους τρόπους αποτελεσματικής διασφάλισης των δικαιωμάτων των ατόμων στην ιδιωτική ζωή και στην προστασία των δεδομένων· υπενθυμίζει ότι η διάσκεψη αυτή συνέβαλε στην πρόταση κανονισμού της Επιτροπής για τη θέσπιση πρόσθετων διαδικαστικών κανόνων σχετικά με την επιβολή του γενικού κανονισμού για την προστασία δεδομένων·
3.	εκφράζει την απογοήτευσή του για το γεγονός το ποσοστό πληρότητας του πίνακα προσωπικού είναι χαμηλότερο από τον στόχο που είχε τεθεί για 2022· αναγνωρίζει την έλλειψη καταρτισμένων επαγγελματιών· ενθαρρύνει τον Επόπτη να εξετάσει χρήσιμες στρατηγικές για την αύξηση της προβολής των κενών θέσεων·
4.	εκφράζει την ικανοποίησή του για τη συνέχεια που δόθηκε στην απόφαση Schrems II από τον ΕΕΠΔ, ο οποίος επικεντρώθηκε το 2022 στις συμβάσεις των θεσμικών οργάνων της ΕΕ με ιδιωτικούς φορείς, ιδίως τους μεγάλους παρόχους ΤΠΕ, και στις συμφωνίες μεταξύ των θεσμικών οργάνων της ΕΕ και δημόσιων φορέων εκτός ΕΕ/ΕΟΧ ή διεθνών οργανισμών· 
5.	εκφράζει την ικανοποίησή του για την κατάρτιση που παρέχεται στα θεσμικά όργανα της ΕΕ και για το μνημόνιο συμφωνίας που υπεγράφη από τον ΕΕΠΔ και τον Οργανισμό της Ευρωπαϊκής Ένωσης για την Κυβερνοασφάλεια (ENISA) τον Δεκέμβριο του 2022· εκφράζει συγκεκριμένα την ικανοποίησή του για τη συμμετοχή του ΕΕΠΔ στην επιτροπή συντονισμένης εποπτείας που διασφαλίζει τη συντονισμένη εποπτεία της Ευρωπόλ, της Eurojust και της Ευρωπαϊκής Εισαγγελίας· υπογραμμίζει τη σημασία των εργασιών εποπτείας και επιβολής του ΕΕΠΔ προκειμένου να διασφαλιστεί ότι τα θεσμικά όργανα της ΕΕ που δραστηριοποιούνται στον τομέα της αστυνομίας και της δικαιοσύνης συμμορφώνονται πλήρως με το ισχύον κεκτημένο της ΕΕ για την προστασία των δεδομένων·
6.	εκφράζει την ικανοποίησή του για τη συνέχεια που έδωσε ο ΕΕΠΔ όσον αφορά το αίτημα πρόσβασης των πολιτών σε δεδομένα· σημειώνει ότι ο ΕΕΠΔ εξέδωσε απόφαση στην υπόθεση πριν από τον έλεγχο και τη διαπίστωση όλων των πραγματικών περιστατικών· σημειώνει ότι η απόφαση του ΕΕΠΔ έχει προσβληθεί τόσο από τον καταγγέλλοντα όσο και από την Ευρωπόλ· αναγνωρίζει ότι η επανεξέταση από τον ΕΕΠΔ έχει επί του παρόντος ανασταλεί λόγω του ότι η υπόθεση εκδικάζεται από εθνικό δικαστήριο· τονίζει ότι είναι σημαντικό να προσαρμοστούν οι ανθρώπινοι και οικονομικοί πόροι στον αυξανόμενο φόρτο του ΕΕΠΔ· αναγνωρίζει την ανάγκη για πρόσθετο τεχνικό ειδικευμένο προσωπικό προκειμένου να διασφαλιστεί η κατάλληλη παρακολούθηση των καθηκόντων του ΕΕΠΔ· προτείνει στον ΕΕΠΔ να επανεξετάσει τη διαδικασία λειτουργίας του υπό το φως της ανωτέρω υπόθεσης, ιδίως σε σχέση με την επανεξέταση των καταγγελιών των πολιτών, λαμβάνοντας υπόψη όλες τις σχετικές πληροφορίες, και να ενημερώσει την αρμόδια για την απαλλαγή αρχή σχετικά με την πρόοδο που έχει σημειωθεί στον τομέα αυτό·
7.	εκφράζει την ικανοποίησή του για το γεγονός ότι, ως απάντηση στην πανδημία COVID-19, ο ΕΕΠΔ συγκρότησε εσωτερική ειδική ομάδα για την παρακολούθηση και την αξιολόγηση της ΕΕ και των θεσμικών οργάνων της ΕΕ· εκφράζει την ικανοποίησή του για το γεγονός ότι ο ΕΕΠΔ έχει συμμετάσχει σε δραστηριότητες που σχετίζονται με την αξιολόγηση των δράσεων, των πρωτοβουλιών και των προτάσεων των θεσμικών οργάνων της ΕΕ ως υπευθύνων επεξεργασίας, μαζί με την αξιολόγηση των προτεινόμενων τεχνολογικών λύσεων για την καταπολέμηση της πανδημίας COVID-19 και την έκδοση κατευθυντήριων γραμμών για τα θεσμικά όργανα της ΕΕ προκειμένου να βοηθήσουν τα θεσμικά όργανα της ΕΕ να καταπολεμήσουν επαρκώς την πανδημία, διασφαλίζοντας παράλληλα τη συμμόρφωση με τη νομοθεσία για την προστασία των δεδομένων·
8.	σημειώνει την έρευνα της Ευρωπαίας Διαμεσολαβήτριας στην υπόθεση 1995/2022/OAM κατά του ΕΕΠΔ που περατώθηκε το 2022, η οποία αφορούσε την πρόσβαση σε έγγραφα· σημειώνει ότι η εν λόγω έρευνα κατέληξε στο συμπέρασμα ότι δεν υπήρξε κακοδιοίκηση από τον ΕΕΠΔ όσον αφορά την άρνηση πλήρους πρόσβασης του κοινού στα έγγραφα 8-10 και ότι ο ΕΕΠΔ έχει διευθετήσει τη δεύτερη πτυχή της καταγγελίας σε σχέση με τα έγγραφα που εμπίπτουν στο πεδίο εφαρμογής του αιτήματος, παρέχοντας περαιτέρω μερική πρόσβαση σε ένα έγγραφο που είχε εσφαλμένα αποκρυβεί σε αρχικό στάδιο· καλεί τον ΕΕΠΔ να εξετάσει τη θέσπιση πολιτικής «διαφάνειας κατά τον σχεδιασμό» και να δημοσιεύσει τα έγγραφα που συνδέονται με τις δραστηριότητες του ΕΕΠΔ με προορατικό τρόπο, εντός εύλογου χρονικού πλαισίου και με φιλικό προς τον χρήστη και προσβάσιμο τρόπο·

